nb en en en fr de da id da nb da da da da da da da da da da da da da da da da da en en
Da Saad var dommer og speaker på en gang - Svanholm Cricketklub
Tirsdag d. 26. november 2013 kl. 22:31 af Henrik Pfaff
Svanholms 1. hold – uden landsholdsspillerne Basit Javed og Taha Ahmed - deltog i weekenden i et mammutstævne i Albertslund, hvor 6 københavnske klubber spillede alle mod alle om lørdagen – vi vandt alle fem kampe inkl. kampen mod de senere vindere KB meget stort.
Søndagens semifinale spilledes mod fireren Nørrebro, hvor deltog to ex-svanholmere Imran Ahmed og Saif Yaqoob. Den vandt vi ligesom KB vandt kampen mellem nr. 3 og 4 (Ishøj).
Så var der klar til finale.
Den startede så skidt som den overhovedet kunne for os, da vi kastede dårligt og forærede KB point og ekstra i spandevis, så KB’s anfører – vort gamle medlem – Zishan Shah – ikke blot kunne lave en masse point, men også se os forære den ene ekstra efter den anden.
KB endte med 145 og vores gærdehalvleg startede lige så skidt med at Zameer Khan, der havde spillet den mest pragtfulde gang gærdespil i hele turneringen, blev løbet ud i første over. Samme skæbne overgik senere hurtigt Monty, men alligevel lykkedes det os at komme nogenlunde tæt på, men mere end 120 i den næstsidste over kunne det ikke blive til.
Det var simpelthen en nydelse at se Zameer Khans gærdespil. Han boykottes af DCF til udvalgte hold. Han må ikke en gang være med til træningerne. Uforståeligt. Man skulle ellers mene at de havde brug foren gærdespiller
Efter afslutningen var der en langtrukken præmieoverrækkelse, hvor der var man of te match præmier til en spiller i hver af de 18 kampe – og det tog sin tid at kalde dem op og samtidig sørge for, at sponsoren kunne føre sig frem.
Saad modtager den store pokal for 2. pladsen.
Mads Henriksen og Monty fik hver to man of te match præmier – når man fik to så var den ene et sæt gode handsker og den anden et tilgodebevis til et renseri på Vester Farimagsgade, som Mads Henriksen selvfølgelig senere prøvede at sælge i dyre domme til sine forældre, selvom de brødføder ham og vasker hans tøj.
Monty fik to “man of te match præmier”
Også Mads fik to man of te match præmier - Jønsson fik æren af at overrække
Holdet havde betroet Saad Ahmed anførerposten, så det var også ham, der skulle tage dommertjanserne når Albertslund spillede - ellers sørge arrangørklubben for det hele.
Saad er ført showman, så da der manglede en speaker i en kamp, hvor han var dommer, greb han mikrofonen og speakede hæmningsløst, mens han var dommer. Da havde referenten fået nok og forlod de dejlige haller i Albertslund.
Showmanden Saad Ahmed nød at optræde som dommer og speaker på en gang. Her fører han sig frem , hvor Taastrup er i marken mod Albertslund. Taastrup har i øvrigt i disse dage fået lovning på en bane i Hedehusene.
Tak til Albertslund for et stort arrangement.
Mens det foregik vandt vores drengehold to indendørskampe over AB i Schneekloth-Hallen, idet man i København nu arrangerer nogle ungdomsstævner før juleferien, således at der ikke er så langt ophold uden kamp, da den ordinære indendørsturnering først starter efter jul. Vores lilleputter har tidligere spillet et stævne i AB og vores miniputter skal senere besøge KB i Pile Alle.